Tvö hundruð og tuttugu smit greindust innanlands eftir sýnatökur gærdagsins. Þá voru átján smit á landamærunum. Einn lést af völdum veirunnar á Landspítalanum á laugardag. Sóttvarnalæknir leggur til ný fjöldatakmörk í minnisblaði sem hann skilaði heilbrigðisráðherra í morgun. Ráðherra greinir frá sóttvarnaaðgerðum að loknum ríkisstjórnarfundi á morgun.
Már Kristjánsson, smitsjúkdómalæknir á Landspítala var svartsýnn á horfurnar í viðtali við Morgunútvarpið á Rás 2 í morgun. Smitum hafi fjölgað hér mjög og hlutfall smitaðra í sýnatökum hefur aldrei verið hærra. Ellefu liggja á spítalanum með veiruna og tveir þeirra á bráðamóttöku.
Þannig að ef við leggjum þetta allt saman og áætlum að við verðum í einhverjum líkum leik og Danir og Norðmenn, þá getum við búist við að sjá allt að 600 tilfelli á dag. Eftir 5-7 daga getum við farið að búast við sex innlögnum á dag. Svo þarf hver og einn að liggja inni í nokkra daga, margir upp undir viku eða á aðra viku. Þá er þetta svo fljótt að safnast upp. Þetta væri í sjálfu sér allt í lagi, ef við værum vel stödd á sjúkrahúsinu en það erum við alls ekki.
en það erum við alls ekki.
Heilbrigðisráðherra fékk í morgun í hendurnar nýtt minnisblað frá sóttvarnalækni. Þær tillögur verða ræddar á fjarfundi ráðherranefndar klukkan þrjú. Að loknum ríkisstjórnarfundi á morgun mun ráðherra greina frá því til hvaða sóttvarnaaðgerða verður gripið.
Þórólfur Guðnason sóttvarnalæknir segir að mikil hreyfing hafi verið á fólki og margir viðburðir.
Viðbúið sé að þróunin verði svipuð hér og í Danmörku.
Þórólfur vill ekki greina frá innihaldi minnisblaðsins en segir ekki mikinn tíma til stefnu.
Það er alveg rétt að ef á að grípa á til aðgerða þarf það að gerast eins fljótt og hægt er.
Hann hvetur fólk til þess að hitta eins fáa og unnt er um jólin. Ekki er þó getið um jólakúlur í minnisblaðinu.
Það er ekkert um jólakúlur sérstaklega en auðvitað er ég með eitthvað um fjöldamörk.